Өс меңлек башҡорт корпусы 1771—1773 йылдарҙа Польша походында була. 1768 йылда Екатерина II ҡуйған Станислав Понятовский идара иткән Польшала барған ихтилалды баҫтырыу өсөн рус ғәскәре ташлана. Илдә башланған партизан хәрәкәтенә ҡаршы көрәшеү өсөн регуляр булмаған атлылар кәрәк була. Шуның өсөн дә башҡорттарҙы мобилизовать итеү тураһында ҡарар ҡылына. Ырымбур губернаторы И. А. Рейнсдорп 1771 йылдың 13 ноябрендә батшабикә исеменән поляктарға ҡаршы һуғышҡа барырға өс мең кешелек отряд төҙөү тәҡдиме менән башҡорттарға мөрәжәғәт итә. Был башҡорт корпусы 300-шәр кавалеристан торған 10 партияға бүленә. Әйле волосы башҡорттары (28 кеше) 1-се һәм 2-се партияға, түбәләҫтәр (17 кеше) 2-се партияға, тырнаҡлылар (45 кеше) һәм мырҙалар башҡорттары Шайтан-Көҙәй волосы старшинаһы Юлай Аҙналин командалыҡ иткән 6-сы партияға ингәндәр. 2-се партия менән Һарт волосы старшинаһы Өмөтәй Уразымбетов һәм 3-се партия менән Ҡазан юлы поход старшинаһы Миңлекәй Әбделғәзизов командалыҡ иткәндәр. Дыуанай волосы старшинаһы командаһы, 2 кеше 3-се партияла һәм 27 кеше 2-се партияла, бөтәһе 29 кешенән торған. Дыуан волосы старшиналары Аллағужа Баҡынов һәм Миндияр Арҡаевтарҙың командаһы ингән 2-се партияның 62 кешелек исемлектә хәҙерге Салауат районы Башҡорт Илсекәйе ауылынан яҫауыл Монас Биктуғанов, сотник Илсекәй Биктуғанов, хорунжий Тәҡей Мишәров, хәҙерге Ҡыйғы районы Мәсәк ауылына нигеҙ һалыусының улы казак Ғүмәр Мәсәковтар бар. Ошо Польша походында ҡатнашҡан бөтә волость старшиналары ла 1773—1775 йылдарҙағы крәҫтиәндәр ихтилалдарында баш күтәреүселәр сафына баҫалар, бары тик өс мең кешелек башҡорт ғәскәре менән командалыҡ иткән Ҡолой Балтасов ҡына батшабикәгә тоғро булып ҡала.